เปิดคาแร็คเตอร์ “โอบ-พีพี” และทีมนักแสดง “สวัสดีวันจันทร์(ส)” 

#สวัสดีวันจันทร์ส #HappyMondays 
#Oabnithi #punpreedee 
#poon_mit12 #victorzheng_v 
#BellWarisara

นับถอยหลังอีกไม่ถึง 1 เดือน ภาพยนตร์โรแมนติกคอมเมดี้เรื่องแรกจากค่าย “เนรมิตรหนัง ฟิล์ม” อย่าง “สวัสดีวันจันทร์(ส)” ผลงานของผู้กำกับ ก่อ-ชาคร ไชยปรีชา จ่อคิวเข้าฉายแล้ว ซึ่งเรื่องนี้นอกจากจะได้พระเอกมากฝีมือ โอบ-โอบนิธิ วิวรรธนวรางค์ และนางเอกสาวขี้เล่น พีพี-ปุญญ์ปรีดี คุ้มพร้อม รอดสวาสดิ์ มาถ่ายทอดเรื่องราวแล้ว ยังมีนักแสดงและนักร้องวัยรุ่นอย่าง ปูน มิตรภักดี, วิคเตอร์-ชัชชวิศ เตชะรักษ์พงศ์ และ เบล-วริศรา จิตปรีดาสกุล มาสร้างสีสันเติมความสนุกให้กับภาพยนตร์ด้วย

เริ่มที่ โอบ-โอบนิธิ รับบทเป็น “เอิร์ธ” นักศึกษาปี 8 ไม่เป็นโล้เป็นพาย ดูเผิน ๆ เหมือนไม่มีเป้าหมายในชีวิต แต่เป้าหมายของเขาตอนนี้คือจีบ “สายไหม” นักศึกษาสาวรุ่นน้อง พยายามทำทุกทางเพื่อเอาชนะใจเธอ

ด้าน พีพี-ปุญญ์ปรีดี แสดงเป็น “สายไหม” หญิงสาวที่โฟกัสในสิ่งที่ตัวเองใฝ่ฝันและเส้นทางของตัวเอง มีความมุ่งมั่น ทำทุกทางเพื่อไปให้ถึงจุดหมาย อยากประสบความสำเร็จในชีวิต

ปูน มิตรภักดี รับบทเป็น “เต้” ถ้ามีมนุษย์คนหนึ่งที่ใกล้เคียงกับคำว่าสมบูรณ์แบบก็น่าจะเป็นเต้ เป็นคนใจกว้างและเชื่อใจคนที่ตัวเองรัก เป็นคนมีเส้นสายแต่ไม่เคยใช้ ทำทุกอย่างด้วยตัวเอง

ต่อกันด้วย วิคเตอร์-ชัชชวิศ แสดงเป็น “รักษ์” เพื่อนสนิทของเอิร์ธที่นิสัยแตกต่างกันโดยสิ้นเชิง ถึงแม้จะเรียนจบไปนานแล้ว แต่ก็ยังอยู่ร่วมหอพักกับเอิร์ธอยู่ รักษ์เป็นพ่อค้าไลฟ์สดขายของสายมู มีความรับผิดชอบ พยายามผลักดันให้เพื่อนเรียนจบ

ปิดท้ายที่ เบล-วริศรา รับบทเป็น “กิมจิ” เด็กปากแจ๋ว แต่ตั้งใจเรียน มีความมุ่งมั่น ถึงกิมจิจะเป็นแฟนของรักษ์ แต่เธอกลับเป็นคู่ปรับตัวฉกาจของเอิร์ธ เพราะกิมจิไม่ชอบความไม่เอาไหนของเอิร์ธ

ติดตามชม “สวัสดี วันจันทร์(ส)” ได้ในวันที่ 20 กุมภาพันธ์นี้ ในโรงภาพยนตร์

>>